CELEX: 32014D0043
Language: lt
Date: 1390780800000
Title: 2014/43/ES: 2014 m. sausio 27 d. Komisijos įgyvendinimo sprendimas dėl tam tikrų laikinų apsaugos priemonių, susijusių su afrikiniu kiaulių maru Lietuvoje (pranešta dokumentu Nr. C(2014) 501)  Tekstas svarbus EEE

29.1.2014   
            
            
               LT
            
            
               Europos Sąjungos oficialusis leidinys
            
            
               L 26/44
            
         
      KOMISIJOS ĮGYVENDINIMO SPRENDIMAS
   
   2014 m. sausio 27 d.
   dėl tam tikrų laikinų apsaugos priemonių, susijusių su afrikiniu kiaulių maru Lietuvoje
   (pranešta dokumentu Nr. C(2014) 501)
   (Tekstas autentiškas tik lietuvių kalba)
   (Tekstas svarbus EEE)
   (2014/43/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 3 dalį,
   atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 3 dalį,
   kadangi:
   
               (1)
            
            
               afrikinis kiaulių maras – tai užkrečiama virusinė naminių ir laukinių kiaulių liga, galinti turėti didelio poveikio kiaulininkystės ūkio pelningumui ir sutrikdyti Sąjungos vidaus prekybą ir eksportą į trečiąsias šalis;
            
         
               (2)
            
            
               kilus afrikinio kiaulių maro protrūkiui atsiranda pavojus, kad ligos sukėlėjas gali išplisti į kitus kiaulių ūkius ir būti perduotas laukinėms kiaulėms. Vadinasi, prekiaujant gyvomis kiaulėmis arba jų produktais liga gali plisti į kitas valstybes nares ir į trečiąsias šalis;
            
         
               (3)
            
            
               Tarybos direktyvoje 2002/60/EB (3) nustatytos Sąjungoje taikytinos būtiniausios afrikinio kiaulių maro kontrolės priemonės. Direktyvos 2002/60/EB 15 straipsnyje numatyta, kad patvirtinus vieną arba daugiau laukinėms kiaulėms nustatytų afrikinio kiaulių maro atvejų nustatomas užkrėstas rajonas;
            
         
               (4)
            
            
               Lietuva pranešė Komisijai apie esamą afrikinio kiaulių maro padėtį jos teritorijoje ir laikydamasi Direktyvos 2002/60/EB 15 straipsnio nustatė užkrėstą rajoną, kuriame taikomos tos direktyvos 15 ir 16 straipsniuose nustatytos priemonės;
            
         
               (5)
            
            
               kad būtų išvengta bet kokių nereikalingų Sąjungos vidaus prekybos trikdymų ir trečiųjų šalių sudaromų nepagrįstų prekybos kliūčių, bendradarbiaujant su susijusia valstybe nare būtina sudaryti dėl afrikinio kiaulių maro Sąjungos ribojamųjų zonų Lietuvoje sąrašą;
            
         
               (6)
            
            
               todėl iki Maisto grandinės ir gyvūnų sveikatos nuolatinio komiteto posėdžio į šio sprendimo priedą reikėtų įtraukti Lietuvos ribojamąsias zonas ir nustatyti šio skirstymo į zonas trukmę;
            
         
               (7)
            
            
               šis sprendimas bus persvarstytas kitame Maisto grandinės ir gyvūnų sveikatos nuolatinio komiteto posėdyje,
            
         PRIĖMĖ ŠĮ SPRENDIMĄ:
   1 straipsnis
   Lietuva užtikrina, kad prie užkrėsto rajono, nustatyto pagal Direktyvos 2002/60/EB 15 straipsnį, būtų priskirtos bent šio sprendimo priede išvardytos zonos.
   2 straipsnis
   Šis sprendimas taikomas iki 2014 m. vasario 15 d.
   3 straipsnis
   Šis sprendimas skirtas Lietuvos Respublikai.
   
      Priimta Briuselyje 2014 m. sausio 27 d.
      
         
            Komisijos vardu
         
         Tonio BORG
         
         
            Komisijos narys
         
      
   
   
      (1)  OL L 395, 1989 12 30, p. 13.
   
      (2)  OL L 224, 1990 8 18, p. 29.
   
      (3)  2002 m. birželio 27 d. Tarybos direktyva 2002/60/EB, nustatanti konkrečias nuostatas dėl afrikinio kiaulių maro kontrolės ir iš dalies pakeičianti Direktyvos 92/119/EEB nuostatas dėl Tešeno ligos ir afrikinio kiaulių maro (OL L 192, 2002 7 20, p. 27).
   
      PRIEDAS
      
                  Užkrėstas rajonas Lietuvoje
               
               
                  Data, iki kurios taikoma
               
            
                  Trakų ir Šalčininkų rajonai Vilniaus apskrityje ir Lazdijų, Varėnos, Alytaus, Druskininkų rajonai Alytaus apskrityje.
               
               
                  2014 m. vasario 15 d.